《张礼书帅隆兴》
宋代·韩淲

国是古难定，公胡亦帅藩。荣怀虽禁路，雅志已丘园。

在昔从诸老，于今盛一门。便藩方异渥，勇退复明恩。

家学资经纬，儒科得本原。等閒为出处，何必较腾骞。

致主丹心在，忧时素发繁。纷纭诚虮虱，变化任鹏鹍。

华阁犹前席，洪都漫左轓。建牙仪甚伟，分屏望还尊。

持橐嘉谋略，横经妙讨论。皂囊怀直节，青琐务忠言。

紬史知无隐，明刑信不冤。治才和上下，力可正乾坤。

收敛当侯阃，迢遥远帝阍。九迁由简拔，三入匪趋奔。

落落终难合，悠悠实易昏。归应思贺监，到日记陈蕃。

自叹驱驰困，谁能顾盼温。春风动行李，只有梦随轩。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。